‘Dis lekker om Rilee terug te hê’Rilee Rossouw en David Miller hardloop tussen die paaltjies tydens die 2015-Wêreldbeker. Foto: Peter Parks/AFP. Rilee Rossouw is terug in die Protea-kamp en volgens David Miller – wat Temba Bavuma se kapteinskapskoene in die T20-reeks teen Engeland volstaan – is dit lekker om die aggressiewe kolwer terug te hê. “Ons loopbane het min of meer op dieselfde tyd begin en as span ondersteun ons vir Rilee. Hy is ’n speler met ’n ongelooflike rekord, hy beskik oor emmersvol ervaring en hy weet hoe om in hierdie toestande te speel,” het Miller gesê. Rossouw het laas in 2016 vir die Proteas gespeel voordat hy ’n Kolpak-kontrak met Hampshire onderteken het. Sy kolf het egter die praatwerk in die afgelope Vitality Blast-toernooi gedoen en hy verdien beslis ’n kans om weer sy vaardighede op die internasionale verhoog uit te stal. In 16 kolfbeurte vir Somerset het hy 623 lopies teen ’n gemiddeld van 47,92 en ŉ briljante treftempo van 192,28 gemoker. Hy was op sy aanvallende beste in Somerset se kwarteindstryd-kragmeting teen Derbyshire op Taunton – sy blitsige 93 lopies van slegs 36 aflewerings het toegesien dat sy span ’n reusetelling van 265/5 in hul toegelate 20 boulbeurte kon aanteken. “Almal is mal daaroor om tyd saam met Rilee deur te bring en sy vertonings is net pleinweg verstommend. Sy kolfwerk is doodeenvoudig op ’n ander vlak en wanneer ’n mens saam met hom kolf, wil jy net elke aflewering vir ’n ses slaan. Dit is baie pret,” het Will Smeed (spanmaat) gesê. En as Rossouw ’n soortgelyke invloed op die Protea-kolwers kan hê, moet die keurders nie op hulle laat wag om hom te kies nie. Met Bavuma op die krukkelys het Miller juis daarop gesinspeel dat die nuwer spelers in die groep moontlik ’n kans kan kry. Die wedstryd begin vanaand om 19:30 en die aksie sal regstreeks op SuperSport uitgesaai word.